03/09/2021 | Administración LocalMunicipal
Melide
Anuncio: aprobación definitiva regulamento do servizo de madrugadores a cargo do Concello de Melide nos Centos Públicos de Educación Infantil e Primaria

ANUNCIO: APROBACIÓN DEFINITIVA DO REGULAMENTO DO SERVIZO MADRUGADORES A CARGO DO CONCELLO DE MELIDE NOS CENTROS PÚBLICOS DE EDUCACIÓN INFANTIL E PRIMARIA. O Pleno da Corporación, na sesión do 1 de xullo de 2021 acordou aprobar inicialmente o regulamento do servizo de madrugadores a cargo do Concello de Melide nos centros públicos de educación infantil e primaria. Publicada a aprobación inicial no BOP da Coruña nº 126 de data 7 de xuño de 2021, e non sendo presentadas reclamacións durante o período de exposición pública de 30 días, enténdese definitivamente aprobada. O Acordo de aprobación definitiva do regulamento do servizo de madrugadores a cargo do Concello de Melide nos centros públicos de educación infantil e primaria, co texto íntegro do mesmo, publicase para o seu xeral coñecemento no taboleiro de anuncios do Concello e no Boletín Oficial da Provincia. Así mesmo, estará a disposición dos interesados na sede electrónica deste Concello www.concellodemelide. gal e no portal web. Ademais, remitirase á Administración do Estado e ao Departamento correspondente da Comunidade Autónoma, no prazo de quince días, a certificación que acredite a elevación a definitiva da aprobación inicial, así como copia íntegra autenticada do expediente e non entrarán en vigor ata que se publique completamente o seu texto e transcorrese o prazo previsto no artigo 65.2 que é o de 15 días hábiles a partir da recepción da comunicación do acordo de que dispoñen a Administración do Estado e ao Departamento correspondente da Comunidade Autónoma para formular o requirimento por infracción do ordenamento xurídico. REGULAMENTO DO SERVIZO MADRUGADORES A CARGO DO CONCELLO DE MELIDE NOS CENTROS PÚBLICOS DE EDUCACIÓN INFANTIL E PRIMARIA. CAPÍTULO I.- OBXECTO E FINALIDADE, MODALIDADES, CALENDARIO E HORARIO DO SERVIZO. Artigo 1.- Obxecto e finalidade. O presente regulamento ten por obxecto establecer a regulación das condicións xerais de organización, funcionamento e admisión do “Servizo de Madrugadores” a cargo do Concello de Melide nos centros públicos de educación infantil e primaria do termo municipal. O “Servizo de Madrugadores” consiste na atención, coidado e custodia do alumnado nas aulas ou espazos cedidos pola Consellería de Educación nas instalacións dos centros públicos referidos, antes do inicio de cada xornada lectiva durante o horario establecido, así como a prestación do servizo de almorzo para os usuarios/as interesados/as. O “Servizo de Madrugadores” debe atender á consecución dos seguinte obxectivos: 1º A conciliación da vida familiar e laboral.2º A educación para saúde: · Poñer en práctica hábitos de hixiene persoal · Fomentar hábitos de vida saudables mediante o fomento da inxestión de alimentos variados e sans e dunha actividade física regular. · Adquirir hábitos relacionados coas normas de educación básicas na mesa e co uso axeitado dos utensilios relacionados coa comida. · Informar e concienciar ás familias nos beneficios que poidan obterse de unha colaboración conxunta cos responsables do servizo de madrugadores, tanto no referido á saúde do neno/a como a súa educación nutricional. · Concienciar á familia nos patróns de conduta adquiridos e a importancia de continuar cos mesmos no seu fogar.3º A educación para a convivencia: · Fomentar o compañeirismo e as actitudes de igualdade, respecto e tolerancia de cara aos compañeiros/as e a todos/as os membros da comunidade escolar. · Adquirir hábitos de cooperación e implicación, segundo as posibilidades, nas tarefas; poñer e retirar servizos, axudar aos compañeiros/as máis pequenos, etc.4º A educación para o ocio: · Crear hábitos e proporcionar estratexias para a utilización correcta do tempo libre. · Planificar actividades de ocio e tempo libre que contribúan ao desenrolo harmónico da personalidade e ao fomento de hábitos sociais e culturais. Artigo 2.- Modalidades de uso do servizo. Con carácter ordinario, os usuarios/as farán uso deste servizo de forma continuada durante todo o curso escolar todos os días da semana. Excepcionalmente poderá facerse uso do servizo de madrugadores por días soltos sempre existan vacantes de asistencia ordinaria, en tanto os usuarios/as de asistencia ordinaria terán sempre preferencia fronte aos usuarios/as do servizo por días soltos. En todo caso o desfrute do servizo por días soltos implicará que os/as usuarios/as quedarán sometidos ás medidas adicionais de control de asistencia que acrediten a súa utilización efectiva, tanto por parte do Concello, coma da empresa que preste o servizo. A utilización do servizo nunha porcentaxe superior ao cincuenta por cento (50 %) dos días lectivos nun período de dous meses naturais implicará que o usuario será clasificado automaticamente coma de asistencia ordinaria, a todos os efectos, especialmente de pagamento de prezos públicos. En ambos casos, tanto de asistencia ordinaria como por días, os usuarios poderán optar entre o servizo de atención e coidado con ou sen dereito a almorzo. Artigo 3.- Calendario e horario. O Servizo de Madrugadores desenrolarase durante o curso escolar, todos o días lectivos, desde as 7:30 horas até o comezo da xornada lectiva. O almorzo prestarase até media hora antes do inicio da xornada lectiva. CAPÍTULO II.- BENEFICIARIOS/AS, PERSOAL, DEREITOS E DEBERES. Artigo 4.- Beneficiarios/as. Serán beneficiarios/as do “Servizo de Madrugadores” recollido no presente regulamento: a) Os/as alumnos/as do respectivo centro escolar no que estean matriculados/as que cumpran cos requisitos de acceso e permanencia establecidos no presente regulamento. b) Aquelas persoas que exerzan a patria potestade, tutela ou teñan en acollida aos usuarios/as contemplados no apartado anterior. Dado que os menores destinatarios do servizo non teñen capacidade legal de obrar, consideraranse representantes legais dos mesmos a todos os efectos. Salvo proba expresa en contra, presumirase que calquera dos nais/nais actúa co consentimento do outro/a. Artigo 5.- Persoal As funcións do persoal que preste o servizo serán as seguintes: - Coidar e atender adecuadamente aos nenos e nenas. - Desenvolver as actividades programadas. - Atender e informar os pais sobre calquera circunstancia que afecte aos nenos e nenas en relación ao desenvolvemento do servizo. - Facilitar aos pais/nais/titores/as a información que soliciten sobre os seus fillos. - Axudar a almorzar aos nenos/as, cando sexa necesario, fomentando en todo caso a súa autonomía. - Todas aquelas outras que sexan precisas en relación á correcta atención aos nenos e nenas e ao desenvolvemento das actividades do servizo. Artigo 6.- Dereitos e deberes dos/as alumnos/as. Son dereitos dos nenos e nenas beneficiarios do servizo: a) Que as actividades e organización do Programa Madrugadores desenvólvanse no interese dos mesmos. b) Educaranse na tolerancia, na convivencia democrática e en valores de igualdade, así como en hábitos alimentarios sans e nas normas básicas de hixiene saúde e comportamento. c) A ser tratados con respecto e consideración polos monitores e demais persoal encargado do servizo. Non sufrirán distinción ou discriminación por motivo de raza, sexo, idioma, relixión, orientación política ou de calquera outra índole de orixe nacional ou social, posición económica, nacemento ou outra condición, xa sexa do propio neno ou nena ou da súa familia. d) A programación e realización das actividades terán en conta o interese e o xogo do neno ou nena e o seu nivel de desenvolvemento, favorecendo o seu auto-concepto positivo. e) Os nenos e nenas gozarán dun ambiente de afecto e seguridade que favorezan o desenvolvemento pleno e harmónico da súa personalidade. f) Prohíbese expresamente calquera tipo de malos tratos físicos ou psíquicos, así como calquera esixencia ou experiencia inadecuadas para a súa idade e nivel de desenvolvemento. g) Ao sixilo profesional sobre os datos do seu historial persoal, sanitario, socioeconómico e familiar, ao abeiro do dispostos na Lei Orgánica 3/2018, de 5 de decembro, de Protección de Datos Persoais e garantía dos dereitos dixitais. h) Serán informados de xeito comprensible das medidas adoptadas respecto deles e de canto afecte á súa propia educación. i) Ao sixilo profesional sobre os datos do seu historial persoal, social, sanitario, socioeconómico e familiar de conformidade coa normativa aplicable en materia de protección de datos de carácter persoal. Son deberes dos nenos e das nenas beneficiarios/as do servizo os seguintes: a) Asistir ao servizo de madrugadores con puntualidade e cumprir e respectar os horarios establecidos. b) Manter unha conduta inspirada na tolerancia, na colaboración e no mutuo respecto aos outros/as usuarios/as, aos monitores/as e ao persoal do servizo. c) Permanecer ben sentado nas mesas ate acabar de almorzar, debendo comportarse adecuadamente na mesa. d) Seguir as orientacións dos/as monitores/as. e) Coidar e utilizar correctamente os utensilios de enxoval. f) Todos os usuarios/as almorzarán o mesmo, excepto aqueles/as que necesiten dietas brandas e/ou menús especiais indicados polo/a médico/a correspondente. Se hai algún tipo de intolerancia a certos alimentos, deberán facelo constar na solicitude e acreditalo mediante un informe médico. g) Colaborar y participar como responsables de mesa. Artigo 7.- Dereitos e deberes dos pais, nais e titores/as. Son dereitos dos pais, nais e/ou titores/as: a) A colaborar nas actividades educativas do servizo. b) A recibir información, orientación e formación sobre a educación dos seus fillos ou fillas. c) A recibir mensualmente información sobre os menús. Son deberes dos pais, nais e/ou titores/as: a) A aboar os prezos públicos establecidos pola utilización do servizo. b) A respectar as normas de funcionamento do servizo, referentes a horario, hixiene do neno/a, comportamento cívico co resto dos/as usuarios/as e persoal do servizo. c) A declarar enfermidades e/ou alerxias que poidan padecer os/as menores, así como calquera outra circunstancia que resulte relevante con relación a aqueles. Artigo 8.- Dereitos e deberes do persoal técnico. Son dereitos do persoal técnico: a) Contar cos medios necesarios para desenvolver o seu labor en condicións de liberdade, dignidade e seguridade. b) Promover iniciativas. c) Exercer os seus dereitos laborais de acordo coa lexislación vixente. Son deberes do persoal técnico: a) Traballar en equipo. b) Respectar aos nenos e nenas en todo momento e fomentar a súa autonomía. Interesarse en caso de ausencia e estar ao dispor dos pais e nais para calquera cuestión sobre a participación dos nenos no Programa. c) Manter as aulas ordenadas e coidar o material. d) Non deixar nunca sós aos nenos e nenas sen vixilancia. e) Asumir en determinado momento tarefas que non son propias para contribuír a un bo desenvolvemento das actividades. f) Axudar aos nenos e nenas no seu desenvolvemento evolutivo. g) Gardar estrita confidencialidade sobre os datos persoais dos menores aos que teñan acceso en razón das súas funcións. CAPÍTULO III.- PROCEDEMENTO DE CONCESIÓN DE PRAZAS. Artigo 9.- Solicitudes de prazas. A apertura do prazo ordinario para presentar solicitudes farase dende o 1 de xullo ó 15 de xullo, previamente ditarase resolución da Alcaldía especificándose o número de prazas dispoñibles por centro que será obxecto de publicación no Taboleiro de Edictos, na páxina web e na sede electrónica do Concello. Poderanse abrir procesos distintos de presentación de solicitudes para usuarios/as con renovación de praza ou de novo ingreso, en caso de que o número de prazas dispoñibles o aconselle. De ser este o caso, a asistencia ordinaria, deberase solicitar como mínimo con 10 días naturais de antelación ó mes seguinte de uso do servizo de madrugadores. No caso de asistencia de días soltos poderán solicitalo con 3 días hábiles de antelación ó primeiro día de uso do servizo de madrugadores. As solicitudes poderanse presentar na Sede electrónica do Concello de Melide (https://sede.concellodemelide. gal), no Rexistro Xeral do Concello de Melide ou en calquera dos lugares establecidos no art.16.4 da Lei 39/2015, de 1 de outubro, do Procedemento Administrativo Común das Administracións Públicas, segundo o modelo normalizado que estará a disposición dos/as interesados/as na páxina web do Concello e nas oficinas municipais. As notificacións aos interesados/as derivadas dos procedementos descritos no presente capítulo practicaranse a través de publicación de edictos no taboleiro de anuncios, na páxina web e na sede electrónica do Concello de Melide. Artigo 10.- Documentación. As solicitudes haberán de presentarse conforme á ficha modelo que se incorpora como ANEXO I do presente regulamento e deberán ir acompañadas da seguinte documentación: - DNI, NIE ou equivalente do pai, nai ou titor/a. - Libro de Familia, Título de familia numerosa ou resolución de acollemento ou equivalente. - Tarxeta sanitaria ou documento equivalente do/da neno/a. - Certificado médico do/a neno/a, en caso de intolerancias, alerxias ou enfermidades que poidan incidir na prestación do servizo. - No seu caso, aqueles outros documentos necesarios para acreditar o dereito a bonificacións ou exencións así como aqueles que permitan aplicar os criterios de selección establecidos no art.11 (ingresos unidade familiar, discapacidade,.). - Certificado bancario de número de conta. Artigo 11.-Selección de usuarios. Poden acollerse ao Servizo de madrugadores todos/as os/as alumnos/as matriculados no centro no que así o soliciten sempre que existan prazas vacantes. No suposto de que as solicitudes superen o número de prazas se aplicarán os seguintes criterios de selección pola orde establecida: 1º Alumnado usuario de cursos anteriores, salvo que variase substancialmente o criterio polo cal foi admitido.2º Alumnado, fillos/as de pais, nais ou titores/as traballadores con incompatibilidade demostrada dos seus horarios laborais.3º Alumnado en situación económica desfavorable ou que teñan discapacidade igual ou superior ao 33%. 4º Alumnado membro de familia numerosa.5º Persoal docente e non docente que preste servizos no centro, por orde de entrada de solicitudes. En caso de empate procederase a un sorteo nos Servizos Sociais do Concello de Melide, en presenza dos traballadores sociais ou quen legalmente os substitúa mediante designación da alcaldía entre o persoal do departamento de servizos sociais. Artigo 12.- Relación provisional de admisións, exclusións e agarda Unha vez finalizado o prazo de presentación de solicitudes procederase, á aprobación por resolución de Alcaldía, da relación provisional de admisións, exclusións e agarda, que será publicada no taboleiro de edictos, na páxina web e na sede electrónica do Concello, así como nos respectivos centros escolares. Artigo 13.- Reclamacións A publicación da relación provisional implicará o requirimento aos afectados/as para que corrixan as deficiencias observadas e presenten os documentos necesarios no prazo máximo de 10 días hábiles. En igual prazo de 10 días hábiles contados desde a data de publicación da lista provisional de admisións, exclusións e agarda, as persoas solicitantes que o desexen poderán efectuar as reclamacións debidamente documentadas que consideren oportunas As reclamacións e documentación poderán presentarse na Sede electrónica do Concello de Melide (https://sede.concellodemelide. gal), no Rexistro Xeral do Concello de Melide ou por calquera das formas previstas no artigo 16.4 da Lei 39/2015 do 1 de outubro. Estas reclamacións e correccións entenderanse resoltas coa publicación da lista definitiva. Artigo 14.- Relación definitiva de admisións, exclusións e agarda Examinadas as reclamacións e documentación presentadas polos interesados/as publicarse, logo de que sexa aprobada por resolución de Alcaldía, a relación definitiva de admisións, exclusións e agarda por orde de puntuación. A citada relación conterá, no seu caso, unha listaxe dos solicitantes aos que se considera desistidos da súa solicitude, por non aportar nin corrixir, dentro do prazo de reclamacións, os erros ou deficiencias advertidas na solicitude. De non existir reclamacións nin correccións no prazo establecido, elevarase a definitiva a lista provisional. Artigo 15.- Solicitantes incluídos na lista de agarda. As baixas que se vaian producindo ó longo do curso serán cubertas por rigoroso orde de puntuación entre os solicitantes en lista de agarda. No caso de que o solicitante renuncie á praza, pasará a ocupar o último lugar da lista, pasando o chamamento ao seguinte da lista. As listas de espera caducarán en todo caso ao remate do curso escolar. Artigo 16.- Prazas reservadas para servizos sociais. O réxime de admisión descrito no presente capítulo non será de aplicación ás prazas reservadas para servizos sociais que se regularán polo establecido no presente artigo. A adxudicación das prazas e as baixas acordaranse por Resolución de Alcaldía, previo informe social favorable do departamento de Servizos Sociais do Concello de Melide e audiencia dos interesados/as, acreditada a concorrencia de causas de emerxencia social, ou no caso das baixas o seu cesamento, ademais das contempladas no artigo 18. Artigo 17.- Modificación do servizo. Os usuarios/as admitidos/as no servizo poderán solicitar, dentro das modalidades previstas neste regulamento, cambios no mesmo, que serán autorizadas por resolución da Alcaldía sempre que exista dispoñibilidade de medios e prazas. Como regra xeral, todos os cambios terán efecto a partires do seguinte mes natural dende a data de resolución, salvo a concorrencia de necesidades urxentes que deberán ser previamente acreditadas ante o Concello. Artigo 18.- Causas de baixa. Causarase baixa no servizo por algunha das causas seguintes: a) Remate do curso escolar b) Por solicitude dos pais, nais ou representantes legais, que se presentará segundo o modelo aprobado de acordo co establecido neste regulamento. c) Falta de utilización do servizo durante 15 días lectivos continuados o 30 alternos sen previo aviso nin causa xustificada. En todo caso, as ausencias xustificadas non poderán ser superiores a 2 meses, polo que, transcorrido dito prazo darase baixa definitiva. d) Impago de dúas cotas mensuais. e) Perda da condición de alumno do centro escolar. f) Cando non se entregue a documentación para a revisión e/ou clarificación de datos nos prazos establecidos ao efecto, previo requirimento expreso pola entidade municipal. g) A comprobación da inexactitude ou falsidade de declaracións ou datos relevantes en relación coa solicitude de ingreso ou establecemento do prezo público pola prestación do servizo, que provoque que outros solicitantes teñan maior puntuación no baremo ou paguen contías distintas das debidas. As baixas, excepto nos supostos a) e b) que serán tramitadas automaticamente, serán resoltas polo Alcalde a proposta da Concellería de Política Social, previa audiencia ao/á interesado/a. Cando se acorde a baixa dun alumno/a pola causa descrita na letra g) deste artigo, os responsables estarán obrigados a aboar a diferenza entre o importe da matrícula que viñan pagando e o que lle correspondería de non térselle aplicado as circunstancias que se tiveran alegado ou ocultado. CAPITULO IV.- PREZOS PÚBLICOS Artigo 19.- Prezos públicos. A exacción de prezos públicos que puideran devindicarse a favor do Concello de Melide pola prestación dos servizos ao abeiro do presente Regulamento establecerase pola correspondente ordenanza fiscal reguladora do mesmo. CAPÍTULO V.- RÉXIME SANCIONADOR Artigo 20.- Prescricións xerais. O incumprimento das regras establecidas do presente regulamento por parte dos usuarios/as do servizo, xa sexa por neglixencia ou dolo, que incorran en algunhas das condutas tipificadas coma faltas será castigada coas sancións previstas no mesmo. Artigo 21.- Faltas As faltas clasifícanse en leves, graves e moi graves.1.- Serán faltas leves: a) A falta leve de consideración ao persoal ou os demais usuarios/as. b) Non traer ós menores aseados e limpos. c) Non respectar os horarios establecidos. d) O retraso de abono da cota en cinco días naturais respecto o prazo de abono regulamentario. e) Calquera incumprimento dos deberes dos usuarios/as non tipificado coma falta grave ou moi grave.2.- Serán faltas graves: a) A falta grave de consideración ó persoal ou os demais usuarios/as. b) A comisión da terceira falta leve durante o curso escolar. c) Non informar das enfermidades susceptibles de contaxio que padeza o neno/a.3.- Serán faltas moi graves: a) Exercer violencia física con calquera persoa usuaria do servizo ou persoal do mesmo. b) Formular coaccións ou ameazas a calquera persoa usuaria do servizo ou persoal do mesmo. c) Falsear ou ocultar datos en relación co goce de calquera prestación ou servizo, que provoquen que o usuario/a tivera vantaxe á hora de acceder a praza ou desfrutase de tarifas inferiores as que lle correspondese segundo este regulamento e a ordenanza reguladora do prezo público. d) A subtracción de bens ou calquera obxecto do centro, do persoal ou de outro/as usuarios/as. e) A comisión dolosa de danos nas instalacións ou enxoval. f) A comisión da segunda falta grave durante o curso escolar. Artigo 22. Sancións As sancións aplicables polas infraccións deste regulamento serán as seguintes: 1.- Sancións por falta leve: amonestación individual por escrito.2.- Sancións por falta grave: suspensión dos dereitos de asistencia ao servizo de quince días a un ano de duración.3.- Sancións por falta moi grave: perda da condición de beneficiario/a do servizo por unha duración mínima de un ano e máxima de tres anos. Artigo 23.- Procedemento sancionador. O procedemento sancionador será o establecido na Lei 39/2015, de 1 de outubro, do Procedemento Administrativo Común das Administracións Públicas, conforme aos principios da potestade sancionadora establecidos na Lei 40/2015, de 1 de outubro, do Réxime Xurídico do Sector Público. Será competente para iniciar o procedemento e impoñer as sancións a Alcaldía ou concelleiro/a delegado no seu caso, previo informe dos servizos municipais competentes, e tramitación de expediente no que se lle dará audiencia ao usuario/a. Con independencia das sancións que poidan impoñerse, o infractor estará obrigado á restitución e reposición dos bens ao seu estado anterior, coa indemnización dos danos irreparables e prexuízos causados, no prazo que se fixe na resolución correspondente. O importe destas indemnizacións fixarase executoriamente polo órgano competente para impoñer as sancións. No caso de que os feitos imputados puidesen ser constitutivos de faltas graves ou moi graves, a Alcaldía ou concelleiro/a delegado/a no seu caso, a proposta do instrutor, poderá adoptar coma medida cautelar a suspensión de asistencia ao servizo mentres se tramita o correspondente expediente por un prazo máximo de seis meses, atendendo á gravidade das condutas presuntamente cometidas e a súa repercusión no bo funcionamento do servizo e os dereitos dos demais usuarios/as. DISPOSICIÓN DERRADEIRA O Acordo de aprobación definitiva da Ordenanza, co texto íntegro da mesma, debe publicarse para o seu xeral coñecemento no taboleiro de anuncios do Concello e no Boletín Oficial da Provincia, tal e como dispón o artigo 70.2 da Lei 7/1985, de 2 de abril, Reguladora das Bases do Réxime Local e non entrará en vigor ata que se publique completamente o seu texto e transcorrese o prazo previsto no artigo 65 do dito texto legal que establece que o Concello debe remitir á Administración do Estado e ao Departamento correspondente da Comunidade Autónoma, no prazo de quince días desde a aprobación, copia do Acordo definitivo de aprobación e copia íntegra do texto da Ordenanza ou, no seu caso, a certificación que acredite a elevación a definitiva da aprobación inicial, así como copia íntegra autenticada dos mesmos e non entrará en vigor ata que se publique completamente o seu texto e transcorra o prazo previsto no artigo 65.2 que é o de 15 días hábiles a partir da recepción da comunicación do acordo de que dispoñen a Administración do Estado e ao Departamento correspondente da Comunidade Autónoma para formular o requirimento por infracción do ordenamento xurídico. Así mesmo, estará a disposición dos interesados na sede electrónica deste Concello. FICHA DE SOLICITUDE MADRUGADORES MELIDE CURSO ESCOLAR 202__/202__ DATOS PERSOAIS DO/A MENOR: NOME E APELIDOS: DATA DE NACEMENTO: CURSO ESCOLAR: ______ INFANTIL _____ PRIMARIA D. N. I.: ENDEREZO: TELÉFONO: DATOS FAMILIARES: NOME COMPLETO DA 1ª PERSOA PROXENITOR/A, TITOR/A: DNI:. TLF: CORREO ELECTRÓNICO:  POSÚO CERTIFICADO DE SINATURA DIXITAL E SOLICITO QUE AS COMUNICACIÓNS DO CONCELLO DE MELIDE SE REALICEN TELEMATICAMENTE NO CORREO ELECTRÓNICO DESCRITO. NOME COMPLETO DA 2ª PERSOA PROXENITORA, TITOR/A: DNI:. TLF: CORREO ELECTRÓNICO:  POSÚO CERTIFICADO DE SINATURA DIXITAL E SOLICITO QUE AS COMUNICACIÓNS DO CONCELLO DE MELIDE SE REALICEN TELEMATICAMENTE NO CORREO ELECTRÓNICO DESCRITO. SERVIZOS SOLICITADOS: PARTICIPARÁ NO SERVIZO DE MADRUGADORES NA MODALIDADE DE:  MENSUAL CON ALMORZO.  MENSUAL SEN ALMORZO. –  DIAS SOLTOS CON ALMORZO:  Luns  Martes  Mércores  Xoves  Venres –  DIAS SOLTOS SEN ALMORZO:  Luns  Martes  Mércores  Xoves  Venres DATA DE ALTA NO SERVIZO:. CUESTIÓNS ALIMENTARIAS A TER EN CONTA:  ALERXIAS Especificar:  INTOLERANCIAS Especificar: FORMA DE PAGAMENTO:  Autorizo ó Concello de Melide ó cobro mediante domiciliación bancaria de dito servizo neste curso escolar 2021/2022 segundo o mandato de domiciliación adxunto a esta solicitude.  Situación de emerxencia social DECLARACIÓNS E OBRIGAS (Marcar as que se lle apliquen):  Coñezo a tarifa de prezos vixente para o servizo de Madrugadores e acepto a súa normativa.  Entrego a totalidade da documentación solicitada para formalizar a matrícula neste servizo e acredito que é verídica.  Autorizo o persoal da empresa que xestiona este servizo ó traslado do meu/miña fillo/a no caso de urxencia ó centro médico máis próximo.  A baixa ou variacións en dito servizo deberán realizarse na Sede electrónica do Concello de Melide (https://sede.concellodemelide. gal), no Rexistro Xeral do Concello de Melide ou por calquera das formas previstas no artigo 16.4 da Lei 39/2015 do 1 de outubro, no mes anterior a dito cambio.  No caso de días soltos, hai que avisar cunha antelación mínima de 3 días hábiles antes do día que se precise o servizo de madrugadores na Sede electrónica do Concello de Melide (https://sede.concellodemelide. gal), no Rexistro Xeral do Concello de Melide ou por calquera das formas previstas no artigo 16.4 da Lei 39/2015 do 1 de outubro. DOCUMENTACIÓN A ENTREGAR: - DNI, NIE ou equivalente do pai, nai ou titor/a. - Libro de Familia, Título de familia numerosa ou resolución de acollemento ou equivalente. - Tarxeta sanitaria ou documento equivalente do/da neno/a. - Certificado médico do/a neno/a, en caso de intolerancias, alerxias ou enfermidades que poidan incidir na prestación do servizo. - No seu caso, aqueles outros documentos necesarios para acreditar o dereito a bonificacións ou exencións así como aqueles que permitan aplicar os criterios de selección establecidos no art.11 (ingresos unidade familiar, discapacidade,.). - 1 fotografía tamaño carné (ENTREGARASE OS RESPONSABLES CANDO COMECE O/A MENOR O SERVIZO CORRESPONDENTE NO COLEXIO. - Certificado bancario de número de conta e orde de domiciliación. AS SOLICITUDES INCOMPLETAS EN DATOS OU DOCUMENTACIÓN PODERÁN SER ANULADAS. Melide___ de ____ de 202___ Asdo. ORDE DE DOMICILIACIÓN DE CARGO DIRECTO SEPA Mediante a firma desta orde de domiciliación, o/a debedor/a autoriza: (A) ao acredor a enviar instrucións á entidade do/a debedor/a para cargar na súa conta e (B) á entidade para efectuar os cargos na súa conta seguindo as instrucións do acredor. SERVIZO DE MADRUGADORES CURSO 202_/202_ Nome do acredor: CONCELLO DE MELIDE Enderezo: Praza do Convento 5 Localidade: Melide Código Postal: 15800 Provincia: A Coruña País: España Nome e apelidos do/a debedor/a: D./D_____________________________________________________________________ pai/nai/titor/a do/a alumno/a ______________________________________________, curso _______ do CEIP ________ DNI: ___________________ Datos para a domiciliación: Nome e apelidos do titular da conta de cargo ( cubrir so no caso de ser diferente do debedor ):. DNI:. Melide___ de ____ de 202___ Asdo. O/a debedor/a Asdo. O/a titular da conta de cargo Melide, 30 de agosto de 2021 O alcalde/ Xosé Igrexas García